Baltarusijos ryšiai

Baltarusijos ryšiai ir telekomunikacijos:

Telefonija
 Laidinių telefonų naudotojų: 3,9741 mln. (2011 m.)
 Mobiliųjų telefonų naudotojų: 11,9 mln. (2024 m.)
 Tarptautinis telefono kodas: +375.

Radijas
 Radijo stotys: 30 FM, 28 AM, 11 trumpųjų bangų
 Radijo naudotojai: 3,02 mln. (1997 m.)

Televizija
 Televizijos stočių: 84 (2025 m.)
 Televizijos naudotojų: 2,52 mln.

Internetas
 Interneto kodas: .by
 Interneto tiekėjų: 23
 Interneto naudotojų: 6 mln. (2007 m.)

 Telefonijos sistema 
Baltarusijos telekomunikacijų sektorių reguliuoja Ryšių ir informacijos ministerija. Valstybinė įmonė „Beltelecom“ yra vienintelis fiksuotojo ryšio ir tarptautinių interneto kanalų operatorius šalyje. Ji taip pat turi išskirtinę licenciją teikti IP telefonijos paslaugas ir valdo daugumą šalies ryšio magistralių, jungiančių Baltarusiją su kaimyninėmis valstybėmis.

 Fiksuotasis ryšys 
Nuo 1998 m. šalyje pradėta diegti moderni šviesolaidžio tinklo infrastruktūra. 2000–aisiais buvo pereita prie sinchroninės skaitmeninės perdavimo architektūros, o vėlesniais metais – prie spartesnių duomenų perdavimo technologijų. Nuo 2010 m. aktyviai diegiama GPON (Gigabit Passive Optical Network) technologija, leidžianti teikti didelės spartos plačiajuosčio ryšio paslaugas gyventojams. 2023 m. „Beltelecom“ fiksuoto plačiajuosčio ryšio paslaugomis naudojosi apie 2,5 mln. vartotojų.

 Mobilusis ryšys 
Baltarusijoje veikia trys pagrindiniai mobiliojo ryšio operatoriai:
 MTS Belarus – bendrovė su valstybinio kapitalo dalimi (per „Beltelecom“),
 A1 Belarus – Austrijos „A1 Telekom Austria Group“ padalinys,
 life:) – valdomas Turkijos bendrovės „Turkcell“.

Bendras visų operatorių abonentų skaičius viršija 12 mln. Nacionalinis tinklų operatorius „beCloud“ valdo mobiliojo ryšio infrastruktūrą, yra atsakingas už 4G LTE tinklo plėtrą ir naujų paslaugų, įskaitant VoLTE (balso skambučiai per mobilųjį internetą), diegimą. Ši technologija Baltarusijoje pradėta taikyti nuo 2019 m.

2024 m. operatorių abonentų skaičius:
 MTS – apie 5,7 mln.,
 A1 – apie 4,8 mln.,
 life:) – apie 1,5 mln.

 Radijas ir televizija 
Baltarusija perėjimą prie skaitmeninės antžeminės televizijos baigė 2015 m., pradėjusi transliuoti DVB–T2 standartu ir naudodama MPEG-4 glaudinimo formatą. Analoginės radijo transliacijos visiškai nutrauktos 2016 m. Televizijos ir radijo eterį daugiausia užima valstybiniai transliuotojai, o nepriklausoma žiniasklaida veikia daugiausia iš užsienio.

 Internetas 
„Beltelecom“ yra vienintelis operatorius, valdantis Baltarusijos interneto ryšio magistrales su užsieniu. Jis kontroliuoja visus pagrindinius ryšius su tarptautiniais tiekėjais, įskaitant Latvijos „Tet“, Lietuvos „Telia“, Rusijos „Rostelecom“, „MTS“ ir kitus.

2006 m. „Beltelecom“ pradėjo teikti ADSL paslaugas naudodama „Byfly“ prekės ženklą. Per dvejus metus jos tapo prieinamos visuose regionų centruose. Nuo 2012 m. diegiamas GPON šviesolaidis tinklas, kuriuo 2023 m. naudojosi apie 2,9 mln. vartotojų.

Iki 2006 m. kaimo vietovėse interneto prieiga dažnai buvo ribota – dauguma vartotojų jungėsi per lėtą dial–up ar GPRS/CDMA ryšį. 2010 m. internetu naudojosi apie 46 % gyventojų, o 2022 m. šis rodiklis pasiekė 85 %. Aktyviausi vartotojai – 17–29 metų jaunuoliai, daugiausia gyvenantys Minske. Dažniausiai internete vartojama rusų kalba, taip pat naudojamos baltarusių, anglų ir lenkų.

 Cenzūra ir žiniasklaidos laisvė 

Valstybė kontroliuoja interneto infrastruktūrą ir informacijos srautus. „Beltelecom“ ir „beCloud“ turi technines priemones riboti prieigą prie tam tikrų svetainių, ypač susijusių su politine opozicija, pilietine visuomene ar nepriklausoma žiniasklaida. Tokie ribojimai ypač suintensyvėjo po 2020 m. politinės krizės.

Nepriklausomi informacijos šaltiniai, pavyzdžiui, Belsat TV (Lenkijoje įsikūręs televizijos kanalas) ir Europos radijas Baltarusijai, transliuoja iš užsienio, siekdami pasiekti Baltarusijos auditoriją ir pateikti alternatyvią informaciją.

Tarptautinės organizacijos Baltarusiją vertina kaip vieną labiausiai cenzūruojamų šalių Europoje. 2025 m. „Reporteriai be sienų“ Spaudos laisvės indekse Baltarusijai skyrė 166 vietą iš 180. Organizacijos „Freedom House“ 2024 m. ataskaitoje „Freedom on the Net“ šalis įvertinta kaip „Ne laisva“.

 Šaltiniai 

Kategorija:Valstybių ryšiai
Kategorija:Baltarusija